હીરાનંદાની હેરિટેજના ફ્લૅટ-નંબર ૯૦૯માં રહેતાં અને એક બૅન્કમાં ઑફિસર તરીકે કામ કરતાં ઉષા વેન્કટેશને તેમના ફ્લૅટમાં કઈ રીતે ચોરી થઈ હતી એ વિશે ‘મિડ-ડે’ને કહ્યું હતું કે ‘અમારી વિન્ગના વીસમા માળે ફર્નિચરનું કામ ચાલી રહ્યું હતું. મારા ઘરમાં થોડું ફર્નિચરનું કામ કરાવવાનું હતું એથી એ કારપેન્ટરનો કૉન્ટૅક્ટ રાખનાર ભરતભાઈને મેં જણાવ્યું હતું. તેમણે બે કારીગરોને ફર્નિચરના કામ માટે રવિવારે બપોરે ત્રણ વાગ્યે મારા ઘરે મોકલ્યા હતા. એક કલાકનું કામ કરીને બન્ને કારીગરો ચાર વાગ્યે જતા રહ્યા હતા. બીજા દિવસે સોમવારે સવારે જ્યારે હું ઑફિસ જવાની તૈયારી કરી રહી હતી ત્યારે હું નિયમિત પહેરતી હતી એ ત્રણેય વસ્તુ સોનાની હીરાજડિત કાનની રિંગ, સોનાનું હાથનું કડું અને મારી કીમતી રૉલેક્સ ઘડિયાળ ડ્રેસિંગ-ટેબલમાં નહોતાં મળ્યાં એથી તરત જ મને કારપેન્ટર પર શંકા ગઈ હતી. એ ચોરી વિશે પોલીસને જણાવતાં પોલીસે ઘરમાં સામાન ગુમ થયા પછી કોણ-કોણ આવ્યું હતું તેને બોલાવી રાખો એમ કહ્યું એટલે મેં મારી નિયમિત કામવાળી બાઈ અને બે કારપેન્ટરને મારા ઘરે બોલાવ્યા હતા. મેં બધાને કહ્યું કે જેમણે સામાન ચોયોર્ હોય તેઓ પાછો આપી દે, હું તમારી વિરુદ્ધ પોલીસ-પગલાં નહીં લઉં; પરંતુ તમામે ના ભણી દીધી એટલે નાછૂટકે મેં પોલીસને બોલાવી હતી.